**Likumprojekta "Grozījumi Latvijas Sodu izpildes kodeksā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Latvijas Sodu izpildes kodeksā" (turpmāk – projekts) paredz paplašināt nosacītas pirmstermiņa atbrīvošanas no soda izciešanas ar elektroniskās uzraudzības noteikšanu piemērošanu, likvidējot slēgtā cietuma soda izciešanas režīma vidējo pakāpi, pilnveidojumus mūža ieslodzījuma izpildē un grozījumus Satversmes tiesas 2020. gada 18. septembra sprieduma lietā Nr. 2019-32-01 "Par Latvijas Sodu izpildes kodeksa 49.2 panta pirmās daļas atbilstību Latvijas Republikas Satversmes 91. panta otrajam teikumam un 96. pantam" izpildes nodrošināšanai. |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **I. Tiesību akta projekta izstrādes nepieciešamība** | | | | | | | | | | |
| 1. | | Pamatojums | | 1. Valsts kontroles Otrā revīzijas departamenta revīzijas Nr. 2.4.1-31/2015 2016. gada 29. aprīļa ziņojumā "Par Tieslietu ministrijas 2015. gada pārskata sagatavošanas pareizību"[[1]](#footnote-1) norādītais ieteikums – Tieslietu ministrijai sadarbībā ar Valsts probācijas dienestu (turpmāk – Dienests) izvērtēt, vai elektroniskās uzraudzības piemērošana ir iespējama citām personu grupām, kurām tiek piemērota ar brīvības atņemšanu saistīta kriminālsoda izpilde, kā arī veikt attiecīgus pasākumus.  2. Satversmes tiesas 2020. gada 18. septembra spriedums lietā Nr. 2019-32-01 "Par Latvijas Sodu izpildes kodeksa 49.2 panta pirmās daļas atbilstību Latvijas Republikas Satversmes 91. panta otrajam teikumam un 96. pantam" (turpmāk – ST spriedums lietā Nr. 2019-32-01).  3. Satversmes tiesas 2019. gada 7. novembra spriedums lietā Nr. 2018-25-01 "Par Latvijas Sodu izpildes kodeksa 50.4 panta atbilstību Latvijas Republikas Satversmes 91. pantam".  4. Tieslietu ministrijas iniciatīva. | | | | | | |
| 2. | | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Šobrīd elektroniskā uzraudzība var tikt piemērota personām, kuras izcieš reālu brīvības atņemšanas sodu un ir izcietušas noteiktu soda daļu. Proti, atbilstoši Krimināllikuma (turpmāk – KL) 61. pantā noteiktajam notiesāto var atbrīvot no soda izciešanas nosacīti pirms termiņa, piemērojot elektronisko uzraudzību, ja notiesātais ir izcietis KL 61. panta 3.1 daļā noteikto soda daļu, notiesātais piekrīt elektroniskai uzraudzībai, elektroniskās uzraudzības īstenošana ir iespējama notiesātā dzīvesvietā un elektroniskās uzraudzības piemērošana veicinās notiesātā iekļaušanos sabiedrībā.  Laika posmā no elektroniskās uzraudzības ieviešanas 2015. gada 1. jūlijā līdz 2021. gada 12. aprīlim elektroniskā uzraudzība nodrošināta 372 probācijas klientiem. Vidēji dienā elektroniskā uzraudzība tiek nodrošināta 30 probācijas klientiem.  Eiropas Padomes Ministru komitejas 2014. gada 19. februāra Ieteikuma CM/Rec(2014)4 dalībvalstīm par elektronisko uzraudzību[[2]](#footnote-2) ievaddaļā norādīts, ka brīvības atņemšana izmantojams kā galējais līdzeklis un, ka lielāko daļu aizdomās turamo personu un likumpārkāpēju gadījumu iespējams efektīvi un rentablā veidā risināt, nenošķirot šīs personas no sabiedrības. Tāpat minētā ieteikuma 24. punkts noteic, ja nepieciešams, elektronisko uzraudzību var izmantot pirmstermiņa atbrīvošanā no ieslodzījuma vietas.  Ņemot vērā minēto, ir iespējams paplašināt to personu loku, kurām varētu tikt piemērota elektroniskā uzraudzība, atbrīvojot personu no brīvības atņemšanas soda izciešanas nosacīti pirms termiņa, un tādēļ pēc ilgstoša darba pie iespējamo paplašināšanas variantu izvērtēšanas, ir izstrādāts projekts, kas paredz elektroniskās uzraudzības piemērošanas paplašināšanu, likvidējot slēgtā cietuma soda izciešanas režīma vidējo pakāpi. Projekta ieviešanas rezultātā tiks paātrināta slēgtajā cietumā esošo notiesāto nonākšana soda izciešanas režīma augstākajā pakāpē, kurā, izpildoties pārējiem Latvijas Sodu izpildes kodeksā (turpmāk – Kodekss) un KL noteiktajiem kritērijiem, notiesātais iegūst tiesības pretendēt uz nosacītu pirmstermiņa atbrīvošanu no soda izciešanas, tai skaitā ar elektroniskās uzraudzības noteikšanu.  **1. Elektroniskās uzraudzības piemērošanas mērķa grupas paplašināšana (slēgtā cietuma reforma)**  Projektā ir ietverti grozījumi, kas paredz slēgtā cietuma reformu, likvidējot slēgtā cietuma soda izciešanas režīma vidējo pakāpi, tādējādi pārejot uz divām soda izciešanas režīma pakāpēm slēgtā cietuma ietvaros. Līdz ar to tiks samazināts brīvības atņemšanas iestāžu administratīvo resursu patēriņš progresīvās soda izpildes nodrošināšanai, un vienlaikus notiesātie ātrāk nonāks tajā soda izciešanas režīma pakāpē, no kuras var pretendēt uz nosacītu pirmstermiņa atbrīvošanu, tai skaitā ar elektroniskās uzraudzības noteikšanu. Papildus ar šo grozījumu tiks pabeigta cietumu režīma pakāpju reforma, kura tika uzsākta jau 2011. gadā, kad daļēji slēgtajos cietumos tika likvidēta vidējā soda izciešanas režīma pakāpe. Tik ilgs laiks šīs reformas pabeigšanai bija nepieciešams, jo šādu izmaiņu veikšana bija atkarīga no notiesāto skaita samazināšanās un brīvības atņemšanas iestāžu infrastruktūras iespējām nodrošināt lielāku tiesību apjomu lielākam notiesāto skaitam noteiktā soda izciešanas pakāpē un cietumā.  Atbilstoši Ieslodzījuma vietu pārvaldes sniegtajai informācijai 2021. gada 18. janvārī slēgtā cietuma soda izciešanas režīma vidējā pakāpē sodu izcieta 445 notiesātie. Projekts paredz, ka notiesātie slēgtajā cietumā sodu izcietīs divās soda izciešanas režīma pakāpēs: zemākajā un augstākajā. Katrā no soda izciešanas režīma pakāpēm notiesātajam būs jāizcieš viena ceturtdaļa no piespriestā soda. Šobrīd no Kodeksa 50.4 panta ceturtās daļas izriet, ka notiesātie slēgtajā cietumā sodu izcieš trīs soda izciešanas režīma pakāpēs: zemākajā, vidējā un augstākajā. Tāpat no minētā Kodeksa panta izriet, ka notiesātajam soda izciešanas režīma zemākajā un vidējā pakāpē ir jāizcieš viena ceturtdaļa no piespriestā soda.  Tā kā projekts paredz likvidēt slēgtā cietuma soda izciešanas režīma vidējo pakāpi, lai nodrošinātu soda progresīvās izpildes principa ievērošanu un nodrošinātu notiesātā pakāpenisku pāreju no vienas soda izciešanas režīma pakāpes uz citu, projekts paredz noteikt, ka notiesātajam gan zemākajā, gan augstākajā soda izciešanas režīma pakāpē būs jāizcieš viena ceturtdaļa no piespriestā soda. Vienlaikus, lai nepasliktinātu to notiesāto, kas projekta spēkā stāšanās brīdī jau atradīsies slēgtā cietuma soda izciešanas režīma augstākajā pakāpē, stāvokli, projekts paredz Kodeksu papildināt ar šādiem pārejas noteikumiem:  1) tiks noteikts, ka notiesātie, kas sodu izcieš slēgtā cietuma vidējā pakāpē, no 2022. gada 1. janvāra sodu turpina izciest slēgtā cietuma augtākajā pakāpē. Tāds pats nosacījums attieksies uz mūžu notiesātajiem, kas sodu izcieš soda izciešanas režīma vidējā pakāpē blokā ar pastiprinātu uzraudzību;  2) prasība slēgtā cietuma soda izciešanas režīma augstākajā pakāpē izciest vienu ceturtdaļu no piespriestā soda neattiecas uz notiesātajiem, kas 2021. gada 31. decembrī jau atradīsies slēgtā cietuma soda izciešanas režīma augstākajā pakāpē;  3) izciešamajā soda daļā (viena ceturtdaļa no piespriestā soda), kas atbilstoši Kodeksa 50.4 panta ceturtajā daļā noteiktajam notiesātajam būs jāizcieš slēgtā cietuma soda izciešanas režīma augstākajā pakāpē, notiesātajam, kas 2021. gada 31. decembrī sodu izcieš slēgtā cietuma vidējā pakāpē un no 2022. gada 1. janvāra soda izciešanu turpinās slēgtā cietuma soda izciešanas režīma augstākajā pakāpē, ieskaitīs laiku, kuru notiesātais jau būs izcietis slēgtā cietuma soda izciešanas režīma vidējā pakāpē līdz 2021. gada 31. decembrim.  Slēgtā cietuma soda izciešanas režīma vidējās pakāpes likvidēšana ir nepieciešama arī kā viens no pasākumiem Satversmes tiesas 2019. gada 7. novembra sprieduma lietā Nr. 2018-25-01 "Par Latvijas Sodu izpildes kodeksa 50.4 panta atbilstību Latvijas Republikas Satversmes 91. pantam" izpildei. Ar minēto spriedumu Satversmes tiesa atzina Kodeksa 50.4 pantu, ciktāl tajā paredzētajai atšķirīgajai attieksmei pret notiesātajiem vīriešiem nav objektīva un saprātīga pamata, par neatbilstošu Latvijas Republikas Satversmes 91. pantam[[3]](#footnote-3) un spēkā neesošu no 2021. gada 1. maija. Ņemot vērā Satversmes tiesas 2019. gada 7. novembra spriedumā lietā Nr. 2018-25-01 noteikto, Kodeksa pārejas noteikumi tika papildināti ar jaunu 38. punktu (stājās spēkā 2021. gada 29. jūnijā), kas paredz, ka:  1) visiem slēgtajā cietumā esošajiem notiesātajiem esošajā slēgto cietumu infrastruktūrā līdz 2025. gada 1. jūlijam minētajā Satversmes tiesas spriedumā minētā tiesību apjoma palielinājuma izpilde tiek nodrošināta rindas kārtībā;  2) līdz 2022. gada 1. janvārim notiesātais, kas sodu izcieš slēgtā cietuma vidējā pakāpē, nosacītu pirmstermiņa atbrīvošanu no soda izciešanas, tajā skaitā ar elektroniskās uzraudzības noteikšanu, var lūgt, ja viņš atbilst Kodeksa 50.3panta ceturtajā daļā minētajiem nosacījumiem, faktiski ir izcietis KL noteikto soda daļu un atbilst citiem KL un Kodeksā noteiktajiem kritērijiem. 2022. gada 1. janvārī tiek likvidēta slēgtā cietuma vidējā soda izciešanas režīma pakāpe, lai novērstu atšķirības soda izpildē starp notiesātajiem vīriešiem un sievietēm attiecībā uz soda daļu, kas jāizcieš, lai notiesātais nonāktu soda izciešanas režīma pakāpē, no kuras ir iespējama nosacīta pirmstermiņa atbrīvošana;  3) no 2022. gada 1. janvāra slēgtā cietuma augstākajā pakāpē esošajiem notiesātajiem tiek nodrošināta telefonsarunu izmantošana bez skaita ierobežojuma.  Ņemot vērā minēto, nepieciešams noteikt, ka projekts stāsies spēkā 2022. gada 1. janvārī.  Tāpat, ņemot vērā Satversmes tiesas 2019. gada 7. novembra spriedumā lietā Nr. 2018-25-01 "Par Latvijas Sodu izpildes kodeksa 50.4 panta atbilstību Latvijas Republikas Satversmes 91. pantam" noteikto, projekts paredz grozījumus Kodeksā un precizējot attiecīgās normas (grozījumi Kodeksa 49.2, 50.4, 50.8, 68., 70., 78.4 pantā), nosakot, ka notiesātajiem slēgtajā un daļēji slēgtajā cietumā tiek nodrošināts vienāds tiesību apjoms, proti, notiesātajiem, kas izcieš sodu slēgtā cietuma zemākajā pakāpē, ir tāds pats tiesību apjoms, kā notiesātajiem daļēji slēgtā cietuma soda izciešanas režīma zemākajā pakāpē, un attiecīgi notiesātajiem, kas izcieš sodu slēgtā cietuma soda izciešanas režīma augstākajā soda izciešanas režīma pakāpē, ir tāds pats tiesību apjoms, kā notiesātajiem daļēji slēgtā cietuma soda izciešanas režīma augstākajā pakāpē. Tāpat, lai atvieglotu normatīvā regulējuma par videozvaniem uztveramību, regulējums par to, kurām notiesāto grupām un kādā apjomā ir tiesības uz videozvaniem, projektā ir ietverts atsevišķā pantā.  Vienlaikus, ņemot vērā minēto, vienādojot noteikto tiesību apjomu notiesātajiem slēgtajā un daļēji slēgtajā cietumā, ir zudusi daļēji slēgtā cietuma kā soda progresīvās izpildes sistēmas posma jēga. Līdz ar to tika secināts, ka situāciju ir nepieciešams risināt, daļēji slēgtos cietumus pārveidojot par slēgtajiem cietumiem. Ņemot vērā minēto, projekts paredz Kodeksu papildināt ar jaunu pārejas noteikumu, kas noteic, ka notiesātie, kas 2022. gada 31. decembrī sodu izcieš daļēji slēgtajā cietumā, no 2023. gada 1. janvāra soda izciešanu turpina slēgtā cietuma attiecīgajā soda izciešanas režīma pakāpē. Likvidējot daļēji slēgto cietumu, samazināsies esošais soda izciešanas režīmu skaits, un tiks samazināta ieslodzījuma vietu personāla resursu nepieciešamība soda izciešanas režīma mīkstināšanas vai pastiprināšanas jautājumu izlemšanai. Tāpat samazināsies notiesāto konvojēšanas nepieciešamība no vienas brīvības atņemšanas iestādes uz citu gadījumos, kad notiesātajam tiek mainīts soda izciešanas režīms, kas ļaus ietaupīt Valsts policijas resursus, ko tā izmanto ieslodzīto konvojēšanai. Minētais risinājums neparedz šā brīža daļēji slēgto cietumu fizisku likvidēšanu (vai slēgšanu), bet gan to pārveidošanu par slēgtajiem cietumiem. Tas ir iespējams bez būtiskiem papildu resursiem, jo tiesību apjoms abos cietumu veidos šobrīd ir vienāds.  **2. Mūža ieslodzījuma izciešanas kārtība**  Projektā ir ietverti arī grozījumi, kas paredz iespēju uz mūžu notiesātajiem, virzoties soda progresīvās izpildes sistēmā un sasniedzot noteiktus resocializācijas rezultātus, izciest sodu ne tikai slēgtajā cietumā kopā ar notiesātajiem, kas nav notiesāti ar brīvības atņemšanu uz visu mūžu, bet arī daļēji slēgtajā cietumā.  Lai atvieglotu Kodeksā ietvertā regulējuma uztveramību, kā arī, ņemot vērā atšķirīgo soda izciešanas kārtību, projekts paredz izslēgt no Kodeksa 50.4 panta regulējumu, kas attiecas uz mūžu notiesātajiem, un ietvert to 50.8 pantā, izsakot to jaunā redakcijā un nosakot, ka:  1) uz mūžu notiesātie soda izciešanu uzsāk slēgtā cietuma atsevišķajā nodaļā (turpmāk – atsevišķā nodaļa). Atsevišķajā nodaļā uz mūžu notiesātie sodu izcietīs divās soda izciešanas režīma pakāpes – zemākajā un augstākajā;  2) atsevišķajā nodaļā tiks noteikta šāda soda izciešanas kārtība:  a) soda izciešanas režīma zemākajā pakāpē uz mūžu notiesātajam būs jāizcieš ne mazāk kā septiņi gadi. Ja uz mūžu notiesātais apcietinājumā un brīvības atņemšanas iestādē būs izcietis vismaz septiņus gadus, viņu varēs pārvietot no atsevišķās nodaļas soda izciešanas režīma zemākās pakāpes uz atsevišķās nodaļas soda izciešanas režīma augstāko pakāpi;  b) no atsevišķās nodaļas soda izciešanas režīma augstākās pakāpes uz mūžu notiesāto varēs pārcelt uz slēgtā cietuma soda izciešanas režīma augstāko pakāpi, ja uz mūžu notiesātais atsevišķās nodaļas soda izciešanas režīma augstākajā pakāpē ir izcietis vismaz 3 gadus, vai atbrīvot no soda izciešanas nosacīti pirms termiņa likumā noteiktajā kārtībā. Izlemjot jautājumu par uz mūžu notiesātā pārcelšanu soda izciešanai uz kopējo plūsmu slēgtajā cietumā, tiks izvērtēti tie paši kritēriji, kurus ņems vērā izvērtēšanas komisija, izlemjot jautājumu par soda izciešanas režīma mīkstināšanu;  3) projekts paredz paplašināt uz mūžu notiesāto iespējas tikt pārceltiem turpmākai soda izciešanai uz notiesāto kopējo plūsmu. Proti, papildus šobrīd Kodeksa 50.8 panta otrajā daļā paredzētajai iespējai uz mūžu notiesāto no soda izciešanas režīma augstākās pakāpes blokā ar pastiprinātu uzraudzību pārcelt uz notiesāto kopējās plūsmas slēgtā cietuma soda izciešanas režīma augstāko pakāpi, projekts paredz noteikt, ka notiesāto no kopējās plūsmas slēgtā cietuma soda izciešanas režīma augstākās pakāpes, izciešot tajā vismaz 7 gadus, uz mūžu notiesāto varēs pārvietot uz daļēji slēgtā cietuma soda izciešanas režīma augstāko pakāpi vai atbrīvot no soda izciešanas nosacīti pirms termiņa likumā noteiktajā kārtībā;  4) projekts paredz noteikt, ka uz mūžu notiesātā, kas pārcelts soda izciešanai uz notiesāto kopējo plūsmu – slēgto vai daļēji slēgto cietumu, soda izpilde notiks atbilstoši Kodeksā noteiktajam par soda izpildi attiecīgajā cietumā, izņemot Kodeksā uz mūžu notiesātajiem noteiktos izņēmumus. Uz mūžu notiesāto no daļēji slēgtā cietuma soda izciešanas režīma augstākās pakāpes nevarēs pārvietot tālākai soda izciešanai uz atklāto cietumu.  No minētajiem grozījumiem izriet, ka uz mūžu notiesātais:  1) no atsevišķās nodaļas augstākās pakāpes varēs tikt pārcelts uz kopējo plūsmu – slēgtā cietuma soda izciešanas režīma augstāko pakāpi – pēc izciestiem vismaz 10 gadiem brīvības atņemšanas soda;  2) no slēgtā cietuma soda izciešanas režīma augstākās pakāpes uz mūžu notiesāto varēs pārvietot uz daļēji slēgtā cietuma soda izciešanas režīma augstāko pakāpi – pēc izciestiem vismaz 17 gadiem brīvības atņemšanas soda.  Vienlaikus projekts paredz, ka uz mūžu notiesātais var pretendēt uz nosacītu pirmstermiņa atbrīvošanu no soda izciešanas no:  1) atsevišķās nodaļas soda izciešanas režīma augstākās pakāpes;  2) slēgtā cietuma soda izciešanas režīma augstākās pakāpes;  3) daļēji slēgtā cietuma soda izciešanas režīma augstākās pakāpes.  Tāpat projekts paredz Kodeksa 78.5 panta trešo daļu papildināt ar jaunu regulējumu, nosakot, ka, lemjot par Kodeksa 78.4 pantā minētās atļaujas (atļauja īslaicīgi atstāt brīvības atņemšanas iestādes teritoriju uz laiku no 1 stundas līdz 3 diennaktīm, lai saņemtu veselības aprūpes pakalpojumus par personiskajiem līdzekļiem veselības aprūpes iestādēs ārpus brīvības atņemšanas iestādes) došanu uz mūžu notiesātajam, brīvības atņemšanas iestādes priekšnieks papildus šajā pantā minētajiem kritērijiem ņem vērā uz mūžu notiesātā izdarītā noziedzīgā nodarījuma veidu un smagumu, kā arī piespriestā soda ilgumu un izciestā soda daļu.  Tāpat projekts paredz paplašināt uz mūžu notiesāto iespējas iesaistīties resocializācijas pasākumos, proti, projekts paredz Kodeksa 61.7 pantā noteikt, ka, izvērtējot drošības apsvērumus, uz mūžu notiesātajiem, kas izcieš sodu atsevišķajā nodaļā, var organizēt kopīgus resocializācijas pasākumus kopā ar citiem notiesātajiem, ja tas veicinās uz mūžu notiesātā resocializāciju.  Tādējādi tiks pilnveidota mūža ieslodzījuma izciešanas kārtība, un panākta elastīgāka mūža ieslodzījuma izpildes kārtība, vienlaikus saglabājot nepieciešamos drošības standartus.  **3. Izvērtēšanas komisijas darbība**  Projektā paredzēts pilnveidot Kodeksā ietverto izvērtēšanas komisiju darbību:  1) vienkopus noteikt, kādus jautājumus izskata izvērtēšanas komisija:   * notiesātā iesniegumu par noteiktā soda izciešanas režīma mīkstināšanu. Ar notiesātā iesniegumu šā projekta izpratnē tiek saprastas arī notiesātā aizgādņa tiesības iesniegt šādu iesniegumu gadījumā, ja notiesātajam ir ierobežota rīcībspēja; * brīvības atņemšanas iestādes administrācijas priekšlikumu par notiesātajam noteiktā soda izciešanas režīma pastiprināšanu; * brīvības atņemšanas iestādes administrācijas priekšlikumu par soda izciešanas režīma noteikšanu no ārvalsts pārņemtam ar brīvības atņemšanas sodu notiesātajam; * brīvības atņemšanas iestādes administrācijas priekšlikumu par soda izciešanas režīma noteikšanu audzināšanas iestādē nepilngadīgajiem esošajam notiesātajam. Minētais jautājums attiecas tikai uz audzināšanas iestādē esošajiem pilngadīgajiem notiesātajiem; * uz mūžu notiesātā iesniegumu par pārcelšanu soda izciešanai no atsevišķās nodaļas uz slēgto cietumu vai no slēgtā cietuma uz atsevišķo nodaļu.   Līdz šim Kodeksā viss regulējums par dažādiem izvērtēšanas komisijas pieņemamajiem lēmumiem nebija atrodams vienkopus, tāpēc varēja rasties neskaidrības par lēmumu pieņemšanā izmantojamiem kritērijiem. Tāpat projekts paredz paplašināt izvērtēšanas komisijas kompetenci, nosakot, ka izvērtēšanas komisija izskata arī jautājumus par uz mūžu notiesāto pārcelšanu no atsevišķās nodaļas uz slēgto cietumu vai no slēgtā cietuma uz atsevišķo nodaļu;  2) Kodeksā precīzi noteikt, kādus kritērijus ņem vērā izvērtēšanas komisija, visos gadījumos izskatot tās kompetencē ietilpstošos jautājumus. Šobrīd galvenie kritēriji ir noteikti Kodeksā, savukārt Ministru kabineta 2015. gada 30. jūnija noteikumi Nr. 345 "Noteikumi par brīvības atņemšanas iestādes izvērtēšanas komisijas sastāvu, darbības kārtību un lēmumu pieņemšanas kritērijiem" minētos kritērijus detalizē. Līdz ar to, lai uzlabotu normatīvā regulējuma uztveramību, projekts paredz precizēt minēto Ministru kabineta noteikumu deleģējumu, izsakot to jaunā redakcijā. Tādējādi izvērtēšanas komisijas lēmumu pieņemšanas kritēriji tiks noteikti Kodeksā, savukārt Ministru kabineta noteikumos tiks noteikts izvērtēšanas komisijas sastāvs, darbības kārtība un lēmumu pieņemšanas kritēriju izvērtēšanas kārtība. Piemēram, vērtējot notiesātā resocializācijas rezultātus, Ministru kabineta noteikumos tiks noteikts, ka, izvērtējot minēto kritēriju, izvērtēšanas komisija ņems vērā notiesātā piedalīšanos nodarbinātības, izglītības, psiholoģiskās aprūpes, sociālo problēmu risināšanas, brīvā laika pavadīšanas pasākumos un citos resocializācijas pasākumos.  Tāpat projekts paredz noteikt, ka:  a) izlemjot jautājumu par soda izciešanas režīma mīkstināšanu vai jautājumu par uz mūžu notiesātā pārcelšanu no atsevišķās nodaļas soda izciešanas režīma augstākās pakāpes uz slēgtā cietuma soda izciešanas režīma augstāko pakāpi, izvērtēšanas komisija ņem vērā, vai notiesātais attiecīgajā soda izciešanas režīma pakāpē ir izcietis šajā kodeksā noteikto soda daļu; vai notiesātais atbilst Kodeksa 50.3 panta ceturtajā daļā minētajiem nosacījumiem; notiesātā uzvedību; notiesātā resocializācijas rezultātus;  b) izlemjot jautājumu par soda izciešanas režīma noteikšanu notiesātajiem, kas atrodas audzināšanas iestādē nepilngadīgajiem, izvērtēšanas komisija ņem vērā, vai notiesātais atbilst Kodeksa 50.3 panta ceturtajā daļā minētajiem nosacījumiem, notiesātā uzvedību un resocializācijas rezultātus. Savukārt, izlemjot jautājumu par soda izciešanas režīma noteikšanu no ārvalsts soda izpildei pārņemtajam notiesātajam, izvērtēšanas komisija ņem vērā izciesto soda daļu un notiesātā uzvedību. Atbilstoši Kodeksa 50.22 panta pirmajai daļai tiek ņemts vērā ārvalstī un Latvijā apcietinājumā pavadītais laiks un izciestā soda daļa;  c) izlemjot jautājumu par soda izciešanas režīma pastiprināšanu, izvērtēšanas komisija ņem vērā notiesātā uzvedību;  d) lēmumu par uz mūžu notiesātā pārcelšanu no slēgtā cietuma soda izciešanas režīma zemākās pakāpes uz atsevišķās nodaļas soda izciešanas režīma zemāko pakāpi vai no slēgtā cietuma soda izciešanas režīma augstākās pakāpes uz atsevišķās nodaļas soda izciešanas režīma augstāko pakāpi izvērtēšanas komisija pieņems, pamatojoties uz Kodeksa 50.8 panta sestajā daļā minēto uz mūžu notiesātā iesniegumā norādīto lūgumu.  Tāpat projekts paredz noteikt, ka viens no priekšnosacījumiem jautājuma par soda izciešanas režīma mīkstināšanu uz mūžu notiesātajam izskatīšanai ir, ja ir pagājuši vismaz 6 mēneši, kopš minēto jautājumu izskatīja izvērtēšanas komisija.  **4. Uz mūžu notiesāto izvērtēšanas komisija**  Šobrīd Kodeksa 50.8 pantā ir noteikta komisija, kas izlemj jautājumu par nepieciešamību uz mūžu notiesātajam viņa pārvietošanas laikā brīvības atņemšanas iestādes teritorijā piemērot roku dzelžus un par uz mūžu notiesātā pārcelšanu uz telpām, kurās slēgtajā cietumā sodu izcieš notiesātie, kas nav notiesāti uz visu mūžu, kompetence. Pēc padziļinātām diskusijām ar Ieslodzījuma vietu pārvaldi un, analizējot esošo situāciju, projektā ietverti grozījumi, kas papildina Kodeksu ar jaunu septīto "C" nodaļu "Uz mūžu notiesāto izvērtēšanas komisija", nosakot uz mūžu notiesāto izvērtēšanas komisijas (turpmāk – komisija) izveidošanas kārtību, kompetenci, kā arī lēmumu pieņemšanas un apstrīdēšanas kārtību.  Projekts paredz:  1) mainīt minētās komisijas nosaukumu – uz mūžu notiesāto izvērtēšanas komisija;  2) papildināt komisijas kompetenci, nosakot, ka tā izskatīs arī jautājumu par uz mūžu notiesātā apmeklējuma vai tikšanās norisi fiziska norobežojuma apstākļos (turpmāk – fiziskā norobežošana). Projekts paredz noteikt, ka komisija varēs pieņemt lēmumu par uz mūžu notiesātā visu apmeklējumu vai tikšanos norisi fiziska norobežojuma apstākļos uz noteiktu laika posmu, kas nav ilgāks par trim mēnešiem, vai par apmeklējumu vai tikšanos norisi fiziskā norobežojuma apstākļos ar noteiktu personu.  Minētais papildinājums tiek ieviests, lai ar fizisku norobežošanu, kas ir ārkārtējs līdzeklis, izņēmuma gadījumos nodrošinātu brīvības atņemšanas iestādes darbinieku, citu ieslodzīto vai citu personu drošību, ja to nevar nodrošināt citā veidā. Savukārt termiņš 3 mēneši ir noteikts, jo tas ir optimāls laiks, kurā var izdarīt secinājumus par noturīgām izmaiņām notiesātā uzvedībā. Ja pēc 3 mēnešiem tiek secināts, ka uz mūžu notiesātajam ir nepieciešams piemērot fizisku norobežošanu, jautājums par tās piemērošanas nepieciešamību ir jāskata no jauna Kodeksa 50.25 pantā noteiktajā kārtībā.  Izlemjot jautājumu par fiziskas norobežošanas piemērošanu, komisija ņems vērā tās locekļu sniegto informāciju, kā arī:  1) uz mūžu notiesātā iepriekš veiktos uzbrukumus, to mēģinājumus vai izteiktos draudus brīvības atņemšanas iestādes amatpersonām vai darbiniekiem, vai citām personām;  2) uz mūžu notiesātā uzvedību, kas var apdraudēt savu vai citu personu drošību vai veselību;  3) likumpārkāpuma izdarīšanas risku;  4) informāciju par uz mūžu notiesātā bēgšanu vai bēgšanas mēģinājumiem;  5) uz mūžu notiesātā pieļautos soda izciešanas režīma prasību pārkāpumus, kas saistīti ar vardarbību vai vardarbības piedraudējumu.  Vienlaikus, lai Kodeksā skaidri nodalītu komisijas un brīvības atņemšanas izvērtēšanas komisijas (turpmāk – izvērtēšanas komisija) kompetenci, projekts paredz noteikt, ka komisija vairs neizlems jautājumus par uz mūžu notiesāto pārvietošanu no atsevišķās nodaļas uz slēgtā cietuma soda izciešanas režīmu, kurā izcieš sodu notiesātie, kas nav notiesāti uz mūžu, kā arī jautājumus par uz mūžu notiesāto pārvietošanu atpakaļ uz atsevišķo nodaļu. Minētos jautājumus turpmāk izlems izvērtēšanas komisija.  Minētais regulējums, kas paplašina uz mūžu notiesātā iespējas izciest sodu kopējā plūsmā, tādējādi veicinot uz mūžu notiesāto resocializāciju, atbilst Eiropas Padomes Ministru komitejas 2003. gada 9. oktobra Ieteikumā Rec(2003)23 dalībvalstīm par cietuma administrācijas izturēšanos pret uz mūžu ieslodzītajiem un ilgtermiņa ieslodzītajiem[[4]](#footnote-4) (turpmāk arī – Ieteikums Rec(2003)23) norādītajam. Ieteikums Rec(2003)23 tiek attiecināts gan uz tām personām, kas izcieš mūža ieslodzījumu, gan arī uz tām personām, kas izcieš ilgstošu brīvības atņemšanas sodu – no pieciem un vairāk gadiem.  Atbilstoši Ieteikuma Rec(2003)23 2. punktā noteiktajam pret uz mūžu ieslodzītajiem un citiem ilgtermiņa ieslodzītajiem ir jāizturas tā, lai:  1) nodrošinātu to, ka cietumi ir droši gan ieslodzītajiem, gan tā personālam un apmeklētājiem,  2) novērstu mūža un ilgtermiņa ieslodzījuma negatīvo ietekmi,  3) paplašinātu un uzlabotu ieslodzīto iespējas pēc atbrīvošanas reintegrēties sabiedrībā un turpināt dzīvi, ievērojot likumus.  Ieteikuma Rec(2003)23 viens no vispārīgajiem principiem noteic (7. punkts), ka vērība jāpievērš tam, lai, pamatojoties tikai uz soda veidu, netiktu turēti šķirti uz mūžu ieslodzītie un ilgtermiņa ieslodzītie (nenošķiršanas princips). Līdz ar to projekts tuvinās Kodeksā ietvertā regulējuma atbilstību minētajā ieteikumā ietvertajām rekomendācijām attiecībā uz mūžu notiesātajiem. Pirmie grozījumi Kodeksā, kas paredzēja iespēju uz mūžu notiesāto pārvietot turpmākai soda izciešanai kopā ar pārējiem notiesātajiem, stājās spēkā 2015. gada 14. jūlijā, Kodeksa 50.8 pantā nosakot, ka uz visu mūžu notiesāto, kas sodu izcieš soda izciešanas režīma vidējā pakāpē un augstākajā pakāpē blokā ar pastiprinātu uzraudzību, var pārcelt soda izciešanai uz telpām, kurās slēgtā cietuma soda izciešanas režīma vidējā pakāpē vai attiecīgi augstākajā pakāpē sodu izcieš notiesātie, kuri nav notiesāti uz visu mūžu, ja tas veicinās notiesātā resocializāciju.  Līdz ar to projekts paredz vēl paplašināt minētās iespējas, paredzot iespēju uz mūžu notiesāto, kas sodu izcieš kopējā plūsmā slēgtā cietuma soda izciešanas režīma augstākajā pakāpē, pārvietot turpmākai soda izciešanai arī uz daļēji slēgtā cietuma soda izciešanas režīma augstāko pakāpi. Tādējādi tiks veicināta uz mūžu notiesātā resocializācija un atvieglota uz mūžu notiesātā reintegrācija sabiedrībā pēc iespējamas nosacītas pirmtermiņa atbrīvošanas no soda izciešanas, izciešot daļu soda vieglākā soda izciešanas režīmā – daļēji slēgtā cietuma soda izciešanas režīma augstākajā pakāpē.  Projekts neietekmē uz mūžu notiesātā tiesības uz nosacītu pirmstermiņa atbrīvošanu no soda izciešanas. Turklāt, lai tiesa, izvērtējot jautājumu par uz mūžu notiesātā iespējamu nosacītu pirmstermiņa atbrīvošanu no soda izciešanas, iegūtu pēc iespējas vispusīgāku informāciju par uz mūžu notiesātā personību, projekts paredz Kodeksa 79.3 panta otro daļu papildināt ar regulējumu, ka uz mūžu notiesātā gadījumā izziņai par soda izpildes gaitu pievieno informāciju par notiesātā psihisko veselību, ja notiesātajam ir sniegta psihiatriskā palīdzība, un izrakstu no psihologa sadarbības pārskata. Tiesai, lemjot atbrīvot notiesāto no soda izciešanas nosacīti pirms termiņa, minētā informācija ir nozīmīga lēmuma pieņemšanai un tam sekojošajai Dienesta darbībai, organizējot nosacīti pirmstermiņa atbrīvotā uz mūžu notiesātā uzraudzību un atvieglojot konkrētajam uz mūžu notiesātajam individuāli piemērotāko un efektīvāko uzraudzības satura un intensitātes noteikšanu.  Lai veicinātu uz mūžu notiesāto resocializāciju, projekts paredz paplašināt iespējas uz mūžu notiesātos iesaistīt kopīgos resocializācijas pasākumos ar citiem notiesātajiem. Projekts paredz Kodeksa 61.7 pantu izteikt jaunā redakcijā, nosakot, ka, izvērtējot drošības apsvērumus, uz mūžu notiesātajiem, kas izcieš sodu atsevišķajā nodaļā, var organizēt kopīgus resocializācijas pasākumus kopā ar citiem notiesātajiem, ja tas veicinās uz mūžu notiesātā resocializāciju. Šobrīd minētā norma noteic, ka notiesātajiem ar brīvības atņemšanu uz visu mūžu (mūža ieslodzījums) var organizēt kopīgus resocializācijas pasākumus vienas soda izciešanas režīma pakāpes ietvaros vai, izvērtējot drošības apsvērumus, – kopā ar personām, kuras notiesātas ar brīvības atņemšanu uz visu mūžu (mūža ieslodzījums) un sodu izcieš citās soda izciešanas režīma pakāpēs, vai personām, kuras nav notiesātas ar brīvības atņemšanu uz visu mūžu (mūža ieslodzījums), ja tas veicinās notiesātā resocializāciju.  Lai nodrošinātu pāreju uz divām soda izciešanas režīma pakāpēm arī atsevišķajā nodaļā, projekts paredz Kodeksu papildināt ar pārejas noteikumu, nosakot, ka uz mūžu notiesātie, kas 2021. gada 31. decembrī sodu izcieš soda izciešanas režīma vidējā pakāpē blokā ar pastiprinātu uzraudzību, no 2022. gada 1. janvāra sodu turpina izciest atsevišķās nodaļas augtākajā pakāpē.  Šobrīd Kodekss neparedz minimālo termiņu, kas uz mūžu notiesātajam ir jāizcieš soda izciešanas režīma augstākajā pakāpē blokā ar pastiprinātu uzraudzību, lai pretendētu uz pārcelšanu uz kopējo plūsmu. Līdz ar to, lai nepasliktinātu to uz mūžu notiesāto stāvokli, kas jau sodu izcieš soda izciešanas režīma augstākajā pakāpē blokā ar pastiprinātu uzraudzību, projekts paredz Kodeksu papildināt ar pārejas noteikumu, nosakot, ka Kodeksa 50.8 panta ceturtajā daļā noteiktā prasība atsevišķās nodaļas soda izciešanas režīma augstākajā pakāpē izciest vismaz 3 gadus no piespriestā soda, lai pretendētu uz pārcelšanu uz kopējo plūsmu – slēgtā cietuma soda izciešanas režīma augstāko pakāpi, neattiecas uz tiem uz mūžu notiesātajiem, kas līdz šo grozījumu spēkā stāšanās dienai sodu jau izcieš soda izciešanas režīma augstākajā pakāpē blokā ar pastiprinātu uzraudzību.  Šobrīd atbilstoši Kodeksa 50.8 panta otrajā daļā noteiktajam, lai pretendētu uz pārcelšanu uz kopējo plūsmu uz mūžu notiesātajam soda izciešanas režīma vidējā pakāpē blokā ar pastiprinātu uzraudzību ir jāizcieš vismaz viens gads. Taču, ņemot vērā, ka projekts paredz pāreju uz divām soda izciešanas režīma pakāpēm atsevišķajā nodaļā (atbilstoši šobrīd spēkā esošajam Kodeksa regulējumam – blokā ar pastiprinātu uzraudzību), lai nodrošinātu uz mūžu notiesāto pakāpenisku virzību soda progresīvās izpildes sistēmā, projekts paredz noteikt, ka uz mūžu notiesātajam atsevišķās nodaļas soda izciešanas režīma augstākajā pakāpē būs jāizcieš vismaz 3 gadi, lai pretendētu uz pārcelšanu uz kopējo plūsmu – slēgtā cietuma soda izciešanas režīma augstāko pakāpi.  Tāpat projekts paredz Kodeksu papildināt ar pārejas noteikumu, kas attiecas uz tiem uz mūžu notiesātajiem, kas līdz šo grozījumi spēkā stāšanas brīdim sodu izcietīs soda izciešanas režīma vidējā pakāpē blokā ar pastiprinātu uzraudzību. Proti, uz mūžu notiesātais, kas 2021. gada 31. decembrī atrodas soda izciešanas režīma vidējā pakāpē blokā ar pastiprinātu uzraudzību, un 2022. gada 1. janvārī soda izciešanu turpinās atsevišķās nodaļas soda izciešanas režīma augstākajā pakāpē, varēs tikt pārcelts uz kopējo plūsmu – slēgtā cietuma soda izciešanas režīma augstāko pakāpi, tad, kad viņš soda izciešanas režīma vidējā pakāpē blokā ar pastiprinātu uzraudzību un atsevišķās nodaļas soda izciešanas režīma augstākajā pakāpē kopā būs izcietis vismaz vienu gadu. Minētais pārejas noteikums ir nepieciešams, lai nodrošinātu pakāpenisku uz mūžu notiesāto virzību soda progresīvās izpildes sistēmā, vienlaikus nepasliktinot viņu stāvokli, jo šobrīd Kodekss neparedz termiņu, kas uz mūžu notiesātajam ir jāizcieš atsevišķās nodaļas soda izciešanas režīma augstākajā pakāpē. Šobrīd atbilstoši Kodeksa 50.8 panta otrajā daļā noteiktajam, lai pretendētu uz pārcelšanu uz kopējo plūsmu uz mūžu notiesātajam soda izciešanas režīma vidējā pakāpē blokā ar pastiprinātu uzraudzību ir jāizcieš vismaz viens gads.  Ņemot vērā, ka projekta spēkā stāšanās brīdī būs tādi uz mūžu notiesātie, kas jau izcietīs sodu kopējā plūsmā slēgtā cietuma soda izciešanas režīma augstākajā pakāpē, projekts paredz Kodeksa pārejas noteikumos noteikt, ka izciešamajā soda laikā, kas atbilstoši Kodeksa 50.8 panta piektajā daļā noteiktajam uz mūžu notiesātajam jāizcieš slēgtā cietuma soda izciešanas režīma augstākajā pakāpē (7 gadi), lai iegūtu tiesības pretendēt uz pārvietošanu uz daļēji slēgtā cietuma soda izciešanas režīma augstāko pakāpi, ieskaita laiku, kuru uz mūžu notiesātais būs jau izcietis slēgtā cietuma soda izciešanas režīma augstākajā pakāpē līdz šo grozījumu spēkā stāšanās dienai.  **5. ST spriedums lietā Nr. 2019-32-01**  Tāpat projekts paredz grozījumus Kodeksā, lai nodrošinātu ST sprieduma lietā Nr. 2019-32-01 izpildi. Lēmumā par minētās lietas ierosināšanu norādīts, ka no pieteikuma secināms, ka apstrīdētā norma paredz izņēmuma gadījumus, kad notiesātajam ir tiesības īslaicīgi atstāt brīvības atņemšanas teritoriju saistībā ar tuva radinieka nāvi. Tajā nav paredzētas tiesības īslaicīgi atstāt brīvības atņemšanas iestādes teritoriju notiesātajam, kas sodu izcieš slēgtajā cietumā (slēgtajā cietumā sodu izcieš vīrieši).  Ar ST spriedumu lietā Nr. 2019-32-01 Kodeksa 49.2 panta pirmā daļa, ciktāl tā neparedz notiesātajam, kas sodu izcieš slēgtā cietumā vai daļēji slēgta cietuma soda izciešanas režīma zemākajā pakāpē, iespēju īslaicīgi atstāt brīvības atņemšanas vietas teritoriju sakarā ar tuva radinieka nāvi, tika atzīta par neatbilstošu Latvijas Republikas Satversmes 96. pantam.  ST spriedumā lietā Nr. 2019-32-01 tika norādīts, ka "pastāv alternatīvs, ieslodzītās personas tiesības uz privātās dzīves neaizskaramību mazāk ierobežojošs līdzeklis – katra ieslodzītās personas lūguma ļaut tai īslaicīgi atstāt brīvības atņemšanas vietas teritoriju individuāla izvērtēšana, ņemot vērā iepriekš minētās atziņas un Kodeksa 49.2 pantā ietvertos kritērijus" (ST sprieduma lietā Nr. 2019-32-01 18.2. punkts).  ST spriedumā tika arī norādīts, ka "vērtējot, vai ieslodzītajam dodama atļauja īslaicīgi atstāt brīvības atņemšanas iestādes teritoriju, var tikt ņemts vērā viņa izdarītā noziedzīgā nodarījuma veids un smagums. Tomēr tas nedrīkst būt vienīgais kritērijs, kas ņemams vērā, individuāli izvērtējot attiecīgu lūgumu" (ST sprieduma lietā Nr. 2019-32-01 18.2. apakšpunkts). Tāpat minētajā spriedumā norādīts, ka "Eiropas Padomes Ministru komitejas 1982. gada 24. septembra ieteikumā R(82)16 par tiesībām atstāt cietumu norādīts, ka šādas tiesības padara ieslodzījuma vietas humānākas un uzlabo ieslodzījuma apstākļus. Tiesības atstāt ieslodzījuma vietu, lai apmeklētu radinieka bēres, piešķiramas arī ieslodzītajiem, kuri sodu izcieš slēgtos cietumos, ja vien, individuāli izvērtējot tādus aspektus kā pastrādātā noziedzīgā nodarījuma smagums un veids, izciestā soda ilgums, notiesātās personas uzvedība, potenciālais sabiedrības drošības apdraudējums un citi, netiek konstatēts, ka attiecīgā persona ir bīstama sabiedrībai" (ST sprieduma lietā Nr. 2019-32-01 18.2. apakšpunkts).  Ņemot vērā minēto, projektā ir ietverti grozījumi, nosakot kārtību un kritērijus, pēc kuriem tiks izvērtēti visu notiesāto, tai skaitā arī slēgtajā cietumā un daļēji slēgtā cietuma soda izciešanas režīma zemākajā pakāpē esošo notiesāto izteiktie lūgumi īslaicīgi atstāt brīvības atņemšanas iestādes teritoriju, lai apmeklētu tuva radinieka bēres.  Projekts paredz noteikt, ka notiesātais ar rakstveida iesniegumu brīvības atņemšanas iestādes priekšniekam varēs lūgt atļauju īslaicīgi atstāt brīvības atņemšanas iestādes teritoriju, lai atvadītos no miruša radinieka ārpus brīvības atņemšanas iestādes teritorijas. Iesniegumā notiesātais norādīs plānoto atvadīšanās datumu, laiku un vietu. Nepilngadīgs notiesātais iesniegumā norādīs tā likumiskā pārstāvja vai citas pilngadīgas personas vārdu un uzvārdu, kura viņu pavadīs. Turklāt likumā minētā cita persona var būt jebkura pilngadīga persona, kurai nepilngadīgais notiesātais uzticas. Vienlaikus jānorāda, ka uz jebkuru notiesāto, tajā skaitā – nepilngadīgo, šādā gadījumā attiecas likumā noteiktais pienākums atgriezties brīvības atņemšanas iestādē.  Projekts paredz noteikt, ka, izlemjot jautājumu par šā panta pirmajā daļā minētās atļaujas došanu notiesātajam, brīvības atņemšanas iestādes priekšnieks ņem vērā virkni kritēriju:  1) notiesātā izdarītā noziedzīgā nodarījuma veidu un smagumu;  2) piespriestā un izciestā soda ilgumu;  3) notiesātā uzvedību;  4) iespējamo sabiedrības drošības apdraudējumu;  5) iepriekšējās brīvības atņemšanas iestādes teritorijas īslaicīgās atstāšanas reizēs pieļautos pārkāpumus un atgriešanos brīvības atņemšanas iestādē tās noteiktajā laikā, ja šāda prombūtne ir tikusi piešķirta iepriekš.  Tāpat, ja brīvības atņemšanas iestādes rīcībā būs informācija, ka notiesātais ir aizdomās turētais vai apsūdzētais citā kriminālprocesā, brīvības atņemšanas iestādes priekšnieks nekavējoties lūgs attiecīgā procesa virzītāja viedokli par brīvības atņemšanas iestādes teritorijas īslaicīgas atstāšanas atbilstību kriminālprocesa interesēm. Parasti praksē brīvības atņemšanas iestādes rīcībā ir informācija par to, vai notiesātajam ir aizdomās turētā vai apsūdzētā statuss cita kriminālprocesa ietvaros (piemēram, konvoja pieprasījumi, ar notiesāto veiktās izmeklēšanas darbības brīvības atņemšanas iestādē). Tas nepieciešams, lai ar iespējamo brīvības atņemšanas iestādes atstāšanu netiktu nodarīts kaitējums kriminālprocesa interesēm.  Projekts paredz noteikt, ka brīvības atņemšanas iestādes priekšnieks nedos atļauju īslaicīgi atstāt brīvības atņemšanas iestādes teritoriju, ja:   1. pastāv vismaz viens no Kodeksa 49.2 panta sestajā daļā minētajiem apstākļiem; 2. pastāv notiesātā bēgšanas risks vai cits būtisks sabiedrības drošības apdraudējums šādas prombūtnes laikā; 3. procesa virzītājs ir norādījis, ka notiesātā prombūtne var apdraudēt vai apdraud kriminālprocesa intereses.   Ja brīvības atņemšanas iestādes priekšnieks nedos atļauju, notiesāto nekavējoties mutiski informēs par pieņemto lēmumu, kā arī informēs par Kodeksā noteiktajām notiesātā tiesībām atvadīties no miruša radinieka brīvības atņemšanas iestādes teritorijā.  **6. Citi grozījumi**  Ņemot vērā, ka līdz ar adopciju adoptētājs kļūst par pilntiesīgu vecāku, projekts paredz izslēgt Kodeksa 45. panta trešajā daļā vārdu "adoptētājiem".  Projekts paredz grozījumus attiecībā uz notiesāto sarakstes segšanu no brīvības atņemšanas iestādes līdzekļiem. Šobrīd Kodeksa 50. panta ceturtās daļas otrais teikums noteic, ka notiesātā sarakste ar citām valsts un pašvaldību institūcijām tiek segta no brīvības atņemšanas iestādes līdzekļiem, ja notiesātā personiskās naudas kartē nav līdzekļu un notiesātais apstrīd šo iestāžu izdotu administratīvo aktu vai faktisko rīcību vai nosūta iesniegumu valsts nodrošinātās juridiskās palīdzības saņemšanai. Praksē nav iespējams objektīvi pārliecināties par to, vai ieslodzītais apstrīd kādas valsts iestādes izdotu administratīvo aktu vai veikto faktisko rīcību, jo iesniegums tiek iesniegts aizlīmētā aploksnē. Līdz ar to praksē objektīvi var pārbaudīt tikai vienu kritēriju – pārliecināties, vai ieslodzītajam personiskās naudas kartē ir vai nav līdzekļi. Tādējādi projekts paredz noteikt, ka notiesātā sarakste ar citām valsts un pašvaldību institūcijām tiek segta no brīvības atņemšanas iestādes līdzekļiem, ja notiesātā personiskās naudas kartē nepietiek līdzekļu vēstules nosūtīšanai. Līdzīgi grozījumi tiks izstrādāti arī Apcietinājumā turēšanas kārtības likumā attiecībā uz apcietinātajiem.  Lai novērstu praksē radušos jautājumus par soda izciešanas režīma noteikšanu tiem notiesātajiem, kas ir notiesāti par vairākiem noziedzīgiem nodarījumiem, kā arī notiesātajiem, par kuriem tiesa ir pieņēmusi lēmumu par pirmstermiņa uzraudzības laika aizstāšanu ar brīvības atņemšanu, kā arī nodrošinātu vienveidīgu tiesību normu piemērošanu, projekts paredz papildināt Kodeksa 50.3 pantu ar regulējumu par soda izciešanas režīma noteikšanu notiesātajiem, ja personu notiesā pēc vairākiem noziedzīgiem nodarījumiem, un notiesātajiem, kuri ir tikuši atbrīvoti nosacīti pirms termiņa un par kuriem tiesa ir pieņēmusi lēmumu par pirmstermiņa uzraudzības laika aizstāšanu ar brīvības atņemšanu.  Projekts paredz Kodeksa 50.7 pantu izteikt jaunā redakcijā, papildinot to ar jaunu regulējumu, nosakot, ka notiesātie, kuri sasnieguši astoņpadsmit gadu vecumu un kuri tiesas nolēmuma spēkā stāšanās dienā atrodas audzināšanas iestādēs nepilngadīgajiem, uzsāk izciest sodu audzināšanas iestādē nepilngadīgajiem. Savukārt nākamajā izvērtēšanas komisijas sēdē tiek izlemts jautājums par soda izciešanas režīma noteikšanu šādam notiesātajam. Līdz šim Kodeksā šāds regulējums nebija ietverts, un atsevišķos gadījumos tas ir radījis neskaidrību par brīvības atņemšanas iestādes nepieciešamo rīcību.  Šobrīd no Kodeksa 70. panta pirmās daļas 7. punkta un devītās daļas 5. punkta izriet, ka notiesātajiem, kas izcieš sodu audzināšanas iestādē nepilngadīgajiem, var piemērot sodu – ievietošana disciplinārajā izolatorā – uz laiku līdz 10 diennaktīm. Kriminālsodu izpildes politikas pastāvīgās darba grupas 2021. gada 17. marta sanāksmē cita starpā tika izskatīta Tiesībsarga 2020. gada 9. decembra vēstule par bērnu tiesību nodrošināšanu Cēsu Audzināšanas iestādē nepilngadīgajiem, kurā viens no apskatītajiem jautājumiem bija soda – ievietošana disciplinārajā vai soda izolatorā – ilgums nepilngadīgajiem ieslodzītajiem. Minētajā vēstulē tika norādīts, ka šobrīd spēkā esošais normatīvais regulējums ir pretrunā ar starptautiskajām rekomendācijām attiecībā uz bērna izolēšanu, kā arī ievietošana izolatorā nesniedz pozitīvus impulsus bērna uzvedības korekcijai. Tāpat, lai veicinātu bērnu tiesību ievērošanu,  tiesībsargs aicināja Tieslietu ministriju izstrādāt grozījumus Kodeksā un Likumā, lai pārtrauktu bērnu ievietošanu izolatorā kā sodu par iekšējās kārtības noteikumu pārkāpumiem, kā arī samazināt maksimālo pieļaujamo izolēšanas laiku gadījumos, kad bērna izolācija ir vienīgais risinājums drošības nodrošināšanai. Minētajā sanāksmē Tiesībsarga pārstāve norādīja, ka atbilstoši starptautiskajām rekomendācijām nepilngadīgo nedrīkst ievietot izolatorā ilgāk par 3 dienām, savukārt šobrīd normatīvais regulējums pieļauj nepilngadīgo ievietot izolatorā uz laiku līdz 10 diennaktīm.  Līdz ar to projekts paredz samazināt maksimālo soda – ievietošana disciplinārajā izolatorā – piemērošanas laiku, uz kuru nepilngadīgo notiesāto var ievietot izolatorā, samazinot to no 10 uz 3 diennaktīm. Minētā norma attieksies arī uz tiem notiesātajiem, kas saskaņā ar Kodeksa 50.7 panta ceturtajā daļā noteikto pēc 18 gadu vecuma sasniegšanas tiks atstāti audzināšanas iestādē nepilngadīgajiem.  Ņemot vērā, ka notiesātajiem slēgtā un daļēji slēgtā cietuma soda izciešanas režīma augstākajā pakāpē ir brīvi pieejams telefona aparāts, savukārt notiesātajiem slēgtajā un daļēji slēgtajā cietumā uz telefonsarunām ir jāpiesakās, secināms, ka praksē nav iespējams kontrolēt soda – aizliegums uz telefonsarunām uz laiku līdz 10 dienām – ievērošanu slēgtā un daļēji slēgtā cietuma soda izciešanas režīma augstākajā pakāpē. Līdz ar to projekts paredz noteikt, ka sodu – aizliegt telefonsarunas uz laiku līdz 10 dienām – varēs piemērot tikai tiem notiesātajiem, kas izcieš sodu slēgtā vai daļēji slēgtā cietuma soda izciešanas režīma zemākajā pakāpē.  Kodeksa 71. panta ceturtā daļa noteic, ka uzlikto sodu izpilda nekavējoties vai arī ne vēlāk kā mēneša laikā no tā uzlikšanas dienas. Ja mēneša laikā no uzlikšanas dienas sods nav izpildīts, tad to neizpilda. Vienlaikus, ņemot vērā, ka praksē mēdz būt situācijas, kad objektīvu iemeslu dēļ uzlikto sodu izpildīt nav iespējams, piemēram, notiesātais ir pārvietots uz Latvijas Cietumu slimnīcu vai ārstniecības iestādi, kas atrodas ārpus brīvības atņemšanas iestādes, projekts paredz noteikt, ka, ja mēneša laikā no uzlikšanas dienas sods nav izpildīts, tad to neizpilda, izņemot gadījumu, kad notiesātais, kurš pēc soda – ievietošana soda izolatorā – uzlikšanas ir pārvietots uz Latvijas Cietuma slimnīcu vai nogādāts ārstniecības iestādē, kas atrodas ārpus brīvības atņemšanas iestādes. Tādā gadījumā uzlikto sodu – ievietošana soda izolatorā – izpilda pēc notiesātā pārvietošanas atpakaļ uz brīvības atņemšanas iestādi.  Saskaņā ar Kodeksa 77. panta piekto daļu pēc notiesātās mātes lūguma un ar bāriņtiesas piekrišanu bērns līdz četru gadu vecumam var uzturēties kopā ar māti brīvības atņemšanas iestādē pilnā valsts apgādībā. Praksē ir konstatēts, ka laiks, kurā šis lēmums tiek pieņemts, ir ne mazāks par mēnesi, līdz ar to bērni, kas piedzimst ieslodzītajām personām, kā arī tie bērni, kuru mātes tiek nogādātas ieslodzījuma vietā un iepriekš pašas nav vērsušās bāriņtiesā, lai saņemtu atļauju ieslodzījumā atrasties kopā ar bērnu, brīvības atņemšanas iestādē līdz bāriņtiesas koleģiālā lēmuma – atļaujas saņemšanai – uzturas bez normatīvos aktos minētā pamatojuma. Līdz ar to projekts paredz Kodeksa 77. panta piekto daļu papildināt ar regulējumu, kas nosaka, ka laika periodā, kamēr bāriņtiesa pieņem attiecīgo lēmumu, bērns uzturas kopā ar māti brīvības atņemšanas iestādē, bet ne ilgāk par vienu mēnesi no bērna uzņemšanas dienas brīvības atņemšanas iestādē. Minētā kārtība tiks attiecināta arī uz tiem gadījumiem, kad māte brīvības atņemšanas iestādē izcieš īslaicīgu brīvības atņemšanas sodu. Kodeksa 77. panta piektās daļas otrais teikums šobrīd noteic, ka bērna uztura, higiēnas piederumu, apģērba un aprūpei nepieciešamā aprīkojuma normas brīvības atņemšanas iestādē nosaka Ministru kabinets. Minētais regulējums ir ietverts Ministru kabineta 2016. gada 26. aprīļa noteikumos Nr. 253 "Noteikumi par apcietinātās vai notiesātās personas bērna apgādi ieslodzījuma vietā " (turpmāk – Noteikumi Nr.253). Ņemot vērā, ka minēto grozījumu Kodeksa 77. panta piektajā daļā mērķis ir ietvert Kodeksā tiesisku pamatu notiesātās mātes bērnam atrasties brīvības atņemšanas iestādē laikā, kamēr bāriņtiesa pieņem lēmumu, projekts neparedz grozīt Noteikumu Nr. 253 izdošanas deleģējošo normu. Līdz ar to Noteikumi Nr. 253 netiks izdoti no jauna.  Tāpat projekts paredz papildināt Kodeksu ar jaunu 78.6 pantu par notiesātā tiesību ierobežojumiem brīvības atņemšanas iestādes medicīnas daļā un 78.7 pantu par soda izpildes režīmu Latvijas Cietumu slimnīcā. Minētie jautājumi šobrīd Kodeksā ir regulēti fragmentāri un nav pietiekami detalizēti noregulēti.  Grozījumi attiecībā uz brīvības atņemšanas iestādes medicīnas daļām noteic, ka, atrodoties tajās, notiesātais tiesības īsteno atbilstoši ārsta norādījumiem un medicīniskajām indikācijām. Šis nosacījums neattiecas uz notiesātā tiesībām uz soda izciešanas režīma mīkstināšanu un nosacītu pirmstermiņa atbrīvošanu. Šāds regulējums paredzēts atbilstoši medicīniskajām indikācijām, kuru gadījumos notiesātos izvieto cietumu medicīnas daļās.  Savukārt notiesātajiem, kas atrodas Latvijas Cietumu slimnīcā, ir tiesības vērsties pie brīvības atņemšanas iestādes priekšnieka ar iesniegumu par soda izciešanas režīma mīkstināšanu un nosacītu pirmstermiņa atbrīvošanu no soda izciešanas Kodeksā noteiktajā kārtībā, kā arī ir tiesības uz īslaicīgu satikšanos. Atbilstoši ārsta norādījumiem īslaicīgās satikšanās var aizstāt ar videozvanu vai telefonsarunu, vai to atlikt. Tāpat minētais pants paredz noteikt, ka notiesātajiem Latvijas Cietumu slimnīcā ir tiesības ar cietuma darbinieku starpniecību četras reizes mēnesī iepirkties komersanta izveidotā pastāvīgās tirdzniecības vietā brīvības atņemšanas iestādē; izmantot telefonsarunas atbilstoši notiesātajam noteiktajā soda izciešanas režīma pakāpē pieļaujam apjomam; lietot personisko televizoru un radiouztvērēju (bez balss ieraksta iespējām), lietot Latvijas Cietumu slimnīcas administrācijas izsniegtu televizoru administrācijas norādītajā laikā vai ar ārstējošā ārsta atļauju dienas kārtībā noteiktajā laikā skatīties televīzijas pārraides ārpus palātas iekārtotā telpā; ar cietuma darbinieku starpniecību saņemt (apmainīt) grāmatas; ar ārstējošā ārsta atļauju izmantot pastaigas svaigā gaisā ne mazāk kā vienu stundu dienā utt. Atrodoties Latvijas cietumu slimnīcā notiesātajiem nav tiesību uz ilgstošo satikšanos, un šāds nosacījums ir saistīts ar notiesāto veselības stāvokli un medicīniskajām indikācijām, kas nosaka viņu atrašanos slimnīcā.  Vienlaikus minētais regulējums paredz noteikt, ka notiesātajiem noteiktās tiesības brīvības atņemšanas iestādes priekšnieks var ierobežot atbilstoši ārsta norādījumiem un medicīniskajām indikācijām, tai skaitā nosakot minēto tiesību īstenošanas veidu un kārtību. Tā, piemēram, ņemot vērā nepieciešamību atsevišķos gadījumos nodrošināt gan notiesātā, gan apmeklētāja veselības stāvokļa nepasliktināšanu, brīvības atņemšanas iestādes priekšnieks varēs lemt arī par īslaicīgās satikšanās norisi, piemēram, ar fizisku norobežojumu, ja tādu rekomendāciju būs devis slimnīcas ārsts. Tas nepieciešams, ņemot vērā iemeslus, kuru dēļ notiesātie atrodas slimnīcā – piemēram, tuberkuloze, citas infekcijas slimības, garīgās saslimšanas u.tml., kā arī veselības apdraudējumu, kuru var radīt apmeklētāji slimajiem notiesātajiem, kuri ārstējas slimnīcā, piemēram, inficēšanās ar Covid-19 infekciju, gripu (gripas sezonā), citām lipīgām slimībām.  Tāpat projekts paredz precizēt Kodeksa regulējumu par kārtību, kādā tiek izpildīts papildsods – izraidīšana no Latvijas Republikas teritorijas. | | | | | | |
| 3. | | Projekta izstrādē iesaistītās institūcijas un publiskas personas kapitālsabiedrības | | Projektu izstrādāja Tieslietu ministrija sadarbībā ar Ieslodzījuma vietu pārvaldi un Dienestu. | | | | | | |
| 4. | | Cita informācija | | Nav | | | | | | |
|  | | | | | | | | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | | | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | | 2021. gada 18. janvārī slēgtā cietuma soda izciešanas režīma vidējā pakāpē sodu izcieta 445 notiesātie. 2021. gada 18. janvārī brīvības atņemšanas iestādēs atradās 2246 notiesātie, tai skaitā 66 uz mūžu notiesātie.  Projektā iekļautais regulējums attieksies arī uz Ieslodzījuma vietu pārvaldes un Dienesta nodarbinātajiem. | | | | | | |
| 2. | | Tiesiskā regulējuma ietekme uz tautsaimniecību un administratīvo slogu | | Notiesātajiem projekta tiesiskais regulējums nemaina tiesības un pienākumus, kā arī veicamās darbības. Ņemot vērā, ka līdz ar projekta spēkā stāšanos vairāk notiesāto iegūs tiesības pretendēt uz nosacītu pirmstermiņa atbrīvošanu, pieaugs arī notiesāto iesniegumu par nosacītu pirmstermiņa atbrīvošanu no soda izciešanas skaits. Līdz ar to Ieslodzījuma vietu pārvaldei un Dienestam pieaugs tiesai gatavojamo un iesniedzamo dokumentu par nosacītu pirmstermiņa atbrīvošanu apjoms.  Vienlaikus, ņemot vērā, ka atbilstoši projektā paredzētajam notiesātie no slēgtā cietuma soda izciešanas režīma vidējās pakāpes 2022. gada 1. janvārī automātiski nonāks slēgtā cietuma soda izciešanas režīma augstākajā pakāpē, izvērtēšanas komisijai nebūs jāpieņem lēmumi par katra šī notiesātā pārvietošanu uz slēgtā cietuma soda izciešanas režīma augstāko pakāpi. Minētais attiecas arī uz mūžu notiesātajiem, jo atbilstoši projektā paredzētajam uz mūžu notiesātie no soda izciešanas režīma vidējās pakāpes bloka ar pastiprinātu uzraudzību 2022. gada 1. janvārī automātiski nonāks atsevišķās nodaļas augtākajā pakāpē. | | | | | | |
| 3. | | Administratīvo izmaksu monetārs novērtējums | | Projekts šo jomu neskar. | | | | | | |
| 4. | | Atbilstības izmaksu monetārs novērtējums | | Projekts šo jomu neskar. | | | | | | |
| 5. | | Cita informācija | | Nav. | | | | | | |
|  | | | | | | | | | | |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | | |
| Rādītāji | | 2021.gads | | | Turpmākie trīs gadi (*euro*) | | | | |
| 2022 | | 2023 | | 2024 |
| saskaņā ar valsts budžetu kārtējam gadam | | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | | 2 | | 3 | 4 | 5 | 6 | 7 | 8 |
| 1. Budžeta ieņēmumi | | 0 | | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | | 0 | | 0 | 0 | 0 | 0 | 0 | 0 |
| 1.2. valsts speciālais budžets | | 0 | | 0 | 0 | 0 | 0 | 0 | 0 |
| 1.3. pašvaldību budžets | | 0 | | 0 | 0 | 0 | 0 | 0 | 0 |
| 2. Budžeta izdevumi | | 0 | | 0 | 0 | 123 295 | 0 | 116 950 | 116 950 |
| 2.1. valsts pamatbudžets | | 0 | | 0 | 0 | 123 295 | 0 | 116 950 | 116 950 |
| 2.2. valsts speciālais budžets | | 0 | | 0 | 0 | 0 | 0 | 0 | 0 |
| 2.3. pašvaldību budžets | | 0 | | 0 | 0 | 0 | 0 | 0 | 0 |
| 3. Finansiālā ietekme | | 0 | | 0 | 0 | -123 295 | 0 | -116 950 | -116 950 |
| 3.1. valsts pamatbudžets | | 0 | | 0 | 0 | -123 295 | 0 | -116 950 | -116 950 |
| 3.2. speciālais budžets | | 0 | | 0 | 0 | 0 | 0 | 0 | 0 |
| 3.3. pašvaldību budžets | | 0 | | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | | X | | 0 | X | 123 295 | X | 116 950 | 116 950 |
| 5. Precizēta finansiālā ietekme | | X | | 0 | X | 0 | X | 0 | 0 |
| 5.1. valsts pamatbudžets | | 0 | 0 | 0 | 0 |
| 5.2. speciālais budžets | | 0 | 0 | 0 | 0 |
| 5.3. pašvaldību budžets | | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | | Lai nodrošinātu projekta normu izpildi, Tieslietu ministrijas valsts budžeta apakšprogrammā 04.03.00 "Probācijas īstenošana" nepieciešams papildu finansējums **2022. gadā 123 295 *euro*** un **2023. gadā un turpmāk ik gadu 116 950 *euro*** unar 2022. gada 1. janvāri jaunas 3 amata vietas elektroniskās uzraudzības darbības nodrošināšanai:  **2022. gadā** nepieciešams papildu finansējums **123 295 *euro***apmērā t.sk.:  Atlīdzība 80 145 *euro*  Preces un pakalpojumi 38 125 *euro*  Vienreizējie izdevumi 5025 *euro*  **2023. gadā un turpmāk katru gadu** nepieciešams papildu finansējums **116 950 *euro***apmērā t.sk.:  Atlīdzība 80 145 *euro*  Preces un pakalpojumi 36 805 *euro*  Detalizētu aprēķinu skatīt šī sākotnējās ietekmes novērtējuma ziņojuma (anotācijas) pielikumā. | | | | | | | |
| 6.1. detalizēts ieņēmumu aprēķins | |
| 6.2. detalizēts izdevumu aprēķins | |
| 7. Amata vietu skaita izmaiņas | | Amata vietas tiks nodrošinātas Tieslietu ministrijas resora ietvaros. | | | | | | | |
| 8. Cita informācija | | Projekta normu izpildei 2022. gadam un turpmāk ik gadu nepieciešamais papildu finansējums tiks nodrošināts:   1. veicot līdzekļu pārdali no Tieslietu ministrijas budžeta apakšprogrammas 04.01.00 "Ieslodzījuma vietas" 66 182 *euro* apmērā (pārdalot trīs amata vietas un tām paredzēto finansējumu atlīdzībai);   2. nodrošinot 2022. gadam 57 113 *euro* apmērā un 2023. gadam un turpmāk ik gadu 50 768 *euro* apmērā Tieslietu ministrijas budžeta apakšprogrammai 04.03.00 "Probācijas īstenošana" piešķirto valsts budžeta līdzekļu ietvaros. | | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nepieciešami grozījumi:  1) Apcietinājumā turēšanas kārtības likumā. Ņemot vērā, ka projekts paredz noteikt, ka notiesātā sarakste ar citām valsts un pašvaldību institūcijām tiek segta no brīvības atņemšanas iestādes līdzekļiem, ja notiesātā personiskās naudas kartē nepietiek līdzekļu vēstules nosūtīšanai, līdzīgi grozījumi attiecībā uz apcietinātajiem ir ietverti likumprojektā "Grozījumi Apcietinājumā turēšanas kārtības likumā" (izsludināts Valsts sekretāru 16.07.2020. sanāksmē, prot. Nr. 28 15. §,VSS-594);  2) Ministru kabineta 2006. gada 30. maija noteikumos Nr. 423 "Brīvības atņemšanas iestādes iekšējās kārtības noteikumi". Ņemot vērā, ka projektā ir ietverti grozījumi, kas paredz reformēt slēgto cietumu, tāpat ir ietverts regulējums par kārtību, kādā notiesātie no jebkura soda izciešanas režīma var lūgt atļauju īslaicīgi atstāt brīvības atņemšanas iestādi, lai apmeklētu tuva radinieka vai laulātā bēres, kā arī regulējums par soda izpildes režīmu Latvijas Cietumu slimnīcā, nepieciešams izstrādāt atbilstošus grozījumus arī minētajos Ministru kabineta noteikumos.  Ministru kabineta 2015. gada 30. jūnija noteikumi Nr. 345 "Noteikumi par brīvības atņemšanas iestādes izvērtēšanas komisijas sastāvu, darbības kārtību un lēmumu pieņemšanas kritērijiem" tiks izdoti no jauna, jo projekts paredz izteikt jaunā redakcijā minēto Ministru kabineta noteikumu deleģējumu. Projekts paredz noteikt, ka turpmāk Ministru kabineta noteikumos būs noteikts izvērtēšanas komisijas sastāvs, darbības un lēmumu pieņemšanas kritēriju izvērtēšanas kārtība. Tāpat projekts paredz precizēt izvērtēšanas komisijas pieņemamo lēmumu veidus, tai skaitā par uz mūžu notiesāto pārcelšanu. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Eiropas Cilvēka tiesību un pamatbrīvību aizsardzības konvencija, Eiropas Padomes Ministru komitejas 2014. gada 19. februāra Ieteikums CM/Rec(2014)4 dalībvalstīm par elektronisko uzraudzību, Eiropas Padomes Ministru komitejas 2003. gada 9. oktobra Ieteikums Rec(2003)23 dalībvalstīm par cietuma administrācijas izturēšanos pret uz mūžu ieslodzītajiem un ilgtermiņa ieslodzītajiem. |
| 3. | Cita informācija | Nav. |

|  |  |  |
| --- | --- | --- |
| **1. tabula Tiesību akta projekta atbilstība ES tiesību aktiem** | | |
| Projekts šo jomu neskar. | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk - starptautiskais dokuments) datums, numurs un nosaukums | Eiropas Cilvēka tiesību un pamatbrīvību aizsardzības konvencija, Eiropas Padomes Ministru komitejas 2014. gada 19. februāra Rekomendācija Rec(2014)4 dalībvalstīm par elektronisko uzraudzību, Eiropas Padomes Ministru komitejas 2003. gada 9. oktobrī Ieteikums Rec(2003)23 dalībvalstīm par cietuma administrācijas izturēšanos pret uz mūžu ieslodzītajiem un ilgtermiņa ieslodzītajiem. | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei. | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde. | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā. |
| Eiropas Cilvēka tiesību un pamatbrīvību aizsardzības konvencijas 3. pants paredz spīdzināšanas aizliegumu (nevienu cilvēku nedrīkst spīdzināt vai cietsirdīgi vai pazemojoši ar viņu apieties vai sodīt) | Projekta 4., 16., 17., 22. un 26. pants | Izpildītas pilnībā |
| Eiropas Cilvēka tiesību un pamatbrīvību aizsardzības konvencijas 8. panta 1. punkts noteic, ka ikvienam ir tiesības uz savas privātās un ģimenes dzīves, dzīvokļa un korespondences neaizskaramību un 14. pants noteic, ka konvencijā minēto tiesību un brīvību īstenošana tiek nodrošināta bez jebkādas diskriminācijas – neatkarīgi no dzimuma, rases, ādas krāsas, valodas, reliģijas, politiskajiem vai citiem uzskatiem, nacionālās vai sociālās izcelsmes, saistības ar kādu nacionālo minoritāti, mantiskā stāvokļa, kārtas vai cita stāvokļa. | Projekta 4. un 5. pants. | Izpildītas pilnībā. |
| Eiropas Padomes Ministru komitejas 2014. gada 19. februāra Ieteikuma CM/Rec(2014)4 dalībvalstīm par elektronisko uzraudzību 24. punkts noteic, ja nepieciešams, elektronisko uzraudzību var izmantot pirmstermiņa atbrīvošanā no ieslodzījuma vietas. Šādā gadījumā elektroniskās uzraudzības termiņu nosaka atbilstoši atlikušajam piespriestā soda laikam. | Projekta 6., 7., 8., 9. un 26. pants | Izpildītas pilnībā |
| Eiropas Padomes Ministru komitejas 2003. gada 9. oktobra Ieteikuma Rec(2003)23 dalībvalstīm par cietuma administrācijas izturēšanos pret uz mūžu ieslodzītajiem un ilgtermiņa ieslodzītajiem 7. punkts noteic, ka vērība jāpievērš tam, lai, pamatojoties tikai uz soda veidu, netiktu turēti šķirti uz mūžu ieslodzītie un ilgtermiņa ieslodzītie (nenošķiršanas princips). | Projekta 9., 12., 17. un 26. pants | Izpildītas daļēji  Projekts paredz paplašināt uz mūžu notiesāto iespējas izciest sodu kopā ar pārējiem notiesātajiem kopējā plūsmā ne tikai slēgtajā, bet arī daļēji slēgtajā cietumā. Iespējas paplašināt uz mūžu notiesāto iespējas izciest sodu kopējā plūsmā tiks izvērtētas pēc šajā projektā ietvertā regulējuma ieviešanas un darbības rezultātu izvērtēšanas. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav pretrunā | |
| Cita informācija | Nav. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projektu 2021. gada 10. maijā tika ievietota Tieslietu ministrijas un Valsts kancelejas tīmekļvietnē, lai sabiedrības pārstāvji saskaņā ar [Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā"](http://likumi.lv/doc.php?id=197033) 7.4.1 apakšpunktu varētu sniegt viedokli par projektu tā izstrādes stadijā. |
| 2. | Sabiedrības līdzdalība projekta izstrādē | Lai informētu sabiedrību par projektu un dotu iespēju izteikt par to viedokļus, projekts saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 13. un 14. punktu 2021. gada 10. maijā tika ievietots Tieslietu ministrijas un Valsts kancelejas tīmekļvietnē.  Saite uz Tieslietu ministrijas tīmekļvietni: <https://www.tm.gov.lv/lv/pazinojums-par-lidzdalibas-iespejam-likumprojekta-grozijumi-latvijas-sodu-izpildes-kodeksa-izstrades-procesa-lidz-2021-gada-25-maijam>  Saite uz Valsts kancelejas tīmekļvietni: <https://www.mk.gov.lv/lv/ministru-kabineta-diskusiju-dokumenti>  Sabiedrības pārstāvji saskaņā ar [Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā"](http://likumi.lv/doc.php?id=197033) 7.4.1 apakšpunktu līdz 2021. gada 25. maijam varēja sniegt viedokli par projektu tā izstrādes stadijā. |
| 3. | Sabiedrības līdzdalības rezultāti | Sabiedrības pārstāvju viedokļi līdz 2021. gada 25. maijam netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ieslodzījuma vietu pārvalde, Dienests. Ņemot vērā, ka pieaugs notiesāto skaits, kas var pretendēt uz nosacītu pirmstermiņa atbrīvošanu (tai skaitā ar elektroniskās uzraudzības piemērošanu), pieaugs arī tiesā saņemto notiesāto iesniegumu par nosacītu pirmstermiņa atbrīvošanu skaits. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, likvidēšana vai reorganizācija nav nepieciešama. Ņemot vērā, ka tiek likvidēta slēgtā cietuma soda izciešanas režīma vidējā pakāpe, palielināsies nosacīti pirms termiņa atbrīvoto, tai skaitā ar elektronisko uzraudzību personu skaits, taču pēc būtības Ieslodzījuma vietu pārvaldes un Dienesta funkcijas un uzdevumi netiek ne paplašināti, ne sašaurināti. Ar 2022. gada 1. janvāri Dienestam būs nepieciešamas jaunas 3 amata vietas elektroniskās uzraudzības darbības nodrošināšanai. |
| 3. | Cita informācija | Nav. |

Ministru prezidenta biedrs,

tieslietu ministrs Jānis Bordāns

Šileikiste 67046125

laura.sileikiste@tm.gov.lv

1. Pieejams: <https://www.lrvk.gov.lv/lv/revizijas/revizijas/noslegtas-revizijas/par-tieslietu-ministrijas-2015gada-parskata-sagatavosanas-pareizibu> [↑](#footnote-ref-1)
2. Pieejams: <https://rm.coe.int/ministru-komitejas-ieteikums-dalibvalstim-par-elektronisko-uzraudzibu-/1680a152b3> [↑](#footnote-ref-2)
3. Latvijas Republikas Satversmes 91. pants noteic, ka visi cilvēki Latvijā ir vienlīdzīgi likuma un tiesas priekšā. Cilvēka tiesības tiek īstenotas bez jebkādas diskriminācijas. [↑](#footnote-ref-3)
4. Pieejams: <https://rm.coe.int/ministru-komitejas-ieteikums-dalibvalstim-par-cietuma-administracijas-/1680a153fb> [↑](#footnote-ref-4)